《弼唐兄食不重肉乃东西远游无宁岁感而赋此寓忠告之意》
明代·庞尚鹏

流光荏苒如掷梭，人生温饱能几何。安乐窝前万事足，年年新雨长青蔬。

饥来长啜一盂粥，坐对妻儿生计足。钟鸣鼎食岂不荣，祇恐终朝闻颠覆。

夷齐采薇西山外，震世高名悬绝代。何人下箸日万钱，风尘朽骨今何在。

浊醪粗饭常有馀，肯负平生七尺躯。人世蜉蝣等朝露，黄金筑坞何其愚。

古来富贵皆由命，绳枢瓮牖吾何病。此心扰扰空自劳，天定安能以人胜。

何如避地且悬车，赢得胸藏万卷书。开门永日对幽草，莫问家无儋石储。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。